סוזוקי סוויפט החדשה זוכה לעיצוב חדש, תא נוסעים מרווח יותר, מנוע 1.2 ליטר חסכוני ואבזור עשיר כסטנדרט. הדגם ישווק במחיר השקה של 90 אלף שקל לדגם האוטומטי לכמות מוגבלת של רכבים.
7 וחצי שנים לאחר שנחשף הדור השלישי של סוזוקי סוויפט, מכונית הסופר-מיני הפופולרית של החברה, ואחת מהמכוניות הקטנות הפופולריות בארץ, החלה מכשירי תנועה היבואנית בשיווק סוזוקי סוויפט החדשה עם מחיר שצנח ב-10,000 שקל לעומת הדור היוצא. לדברי היבואן, הסוויפט נחשבת לדגם הנמכר ביותר של סוזוקי בישראל, ולאורך הדורות שלו נמכרו כאן מעל ל-45,000 מדגמי הסוויפט.
הדור הרביעי של הסוויפט שומר על קווי העיצוב המרכזיים של הדור היוצא, אך לוקח אותם צעד אחד קדימה עם מראה מסוגנן ומודרני יותר. בסוזוקי לא ממהרים לבצע מהפכות בעיצוב החיצוני, כדי לא לפגוע בהצלחת הדגם ממנו נמכרו עד כה 5.4 מיליון יחידות ברחבי העולם. הסוויפט החדשה פותחה גם על שלדת סוזוקי החדשה, המשרתת גם את הבלנו החדשה שהוצגה בשנה החולפת, ומציגה מידות קומפקטיות מבעבר, עם קיצוץ של 10 ס"מ באורך המכונית ו-15 מ"מ בגובה המכונית , אך יחד עם זאת, עם הגדלה של 20 מ"מ בבסיס הגלגלים ותוספת של 40 מ"מ ברוחב, מה שאמור לתרום לתא נוסעים מעט יותר מרווח, לצד הגדלה של נפח תא ל-242 ליטר (31+ ליטר). כחלק מההבטחה ליותר חיסכון בדלק והנאה מנהיגה, צנח משקל הרכב ב-90 ק"ג ועומד עתה על 870 ק"ג קלילים למדי לסגמנט.
בשלב הראשון תשווק סוזוקי סוויפט החדשה בישראל עם מנוע 1.2 ליטר מסדרת ה- DualJet החסכונית של החברה, המפיק 90 כ"ס ב-6,000 סל"ד ומומנט מרבי של 12.2 קג"מ ב-4,400 סל"ד, המשודך לתיבת הילוכים ידנית 5 הילוכים או אוטומטית רציפה. עם יחידת הכח הנ"ל מציעה הבלנו החדשה תצרוכת דלק של 21.7 ק"מ לליטר בממוצע בדגם הידני ו-21.2 ק"מ לליטר בממוצע בדגם האוטומטי.
הסוויפט החדשה תשווק ברמת גימור אחת גבוהה GLX (כולל בדגם הידני) הכוללת: תאורת LED ראשית, פנסים אחוריים משולבים LED, חישוקי גלגלים קלים "16 ומושחרים, בקרת אקלים דיגיטלית, הגה קטום (D) מצופה עור, ומערכת שמע מקורית נשלטת מההגה עם דיבורית BT. האבזור הבטיחותי מאכזב ולא כולל מערכות בטיחות מתקדמות מקוריות, אשר במקומם מצייד היבואן את הדגם במערכת מובילאיי בהתקנה מקומית, המצטרפת ל-6 כריות אוויר ומערכת לניטור לחץ אוויר בצמיגים.
מחירי סוזוקי סוויפט פוחתים כאמור בכ-10,000 שקל מול הדור היוצא ויחלו ב-79,000 שקל לדגם הידני ו-92,000 שקל לדגם האוטומטי. במסגרת השקת הדגם בארץ, יוצעו 300 המכוניות הראשונות ב-89,990 שקל לדגם האוטומטי ו-76,990 שקל לדגם הידני, + מערכת מולטימדיה בהתקנה מקומית, הכוללת גם ניווט WAZE, מסך מגע "8 ומצלמת רוורס בשווי 5,400 שקל במתנה.